題仙都山
作者：李建中
朝代：宋

paragraphs: 巖巖仙都山，肅肅黄帝宮。
巨石臨廣澤，千仞凌高穹。
肇當融結初，全得造化功。
深可蟠厚壤，峭疑接冥鴻。
雲軿去路存，丹鼎遺跡空。
抽潤草心碧，敷香蓮葉紅。
升龍扳矯矯，飛鳳鳴噰噰。
而我集仙署，嘗比瀛洲雄。
星移婺女間，鳳駕析木東。
到覺毛骨爽，坐如羽翼沖。
萬事皆氛埃，一氣歸鴻濛。
遐哉上聖道，貌與元化同。
金簡奠至誠，玉書銘代工。
功成解冠劍，棲息期此中。